b"\n_START_ARTICLE_\nLiudmila Tur\xc3\xadxtxeva\n_START_SECTION_\nBiografia\n_START_PARAGRAPH_\nVa n\xc3\xa9ixer el 7 d'octubre de 1952 a la ciutat de Grozni, capital de la Rep\xc3\xbablica de Txetx\xc3\xa8nia, que en aquells moments formava part de la Rep\xc3\xbablica Socialista Federada Sovi\xc3\xa8tica de R\xc3\xbassia (Uni\xc3\xb3 Sovi\xc3\xa8tica) i que avui dia forma part de la Federaci\xc3\xb3 Russa._NEWLINE_Est\xc3\xa0 casada, des de 1977, amb l'atleta i campi\xc3\xb3 ol\xc3\xadmpic Valeri Borzov.\n_START_SECTION_\nCarrera esportiva\n_START_PARAGRAPH_\nInici\xc3\xa0 la pr\xc3\xa0ctica de la gimn\xc3\xa0stica art\xc3\xadstica l'any 1965 i dos anys despr\xc3\xa9s ja form\xc3\xa0 part de l'equip sovi\xc3\xa8tic, participant als 16 anys en els Jocs Ol\xc3\xadmpics d'estiu de 1968 realitzats a Ciutat de M\xc3\xa8xic (M\xc3\xa8xic), on va aconseguir guanyar la medalla d'or en la prova per equips, si b\xc3\xa9 en la prova individual \xc3\xbanicament pogu\xc3\xa9 ser vint-i-quatrena._NEWLINE_L\xc3\xadder de l'equip sovi\xc3\xa8tic en el Campionat del M\xc3\xb3n de gimn\xc3\xa0stica art\xc3\xadstica de 1970, on aconsegu\xc3\xad guanyar cinc medalles, es convert\xc3\xad en la millor gimnasta de l'inici de la d\xc3\xa8cada del 1970, sent destronada posteriorment per Nadia Com\xc4\x83neci. En els Jocs Ol\xc3\xadmpics d'estiu de 1972 realitzats a Munic (Alemanya Occidental) aconsegu\xc3\xad guanyar la medalla d'or en les proves individual i per equips, si b\xc3\xa9 en les proves per aparells guany\xc3\xa0 \xc3\xbanicament la medalla de plata en la prova d'exercici de terra i la medalla de bronze en la prova de salt sobre cavall, a m\xc3\xa9s de finalitzar quarta en la prova de barres asim\xc3\xa8triques i cinquena en la barra d'equilibris (guanyant sengles diplomes ol\xc3\xadmpics), per\xc3\xb2 veient-se superada per la seva companya Olga K\xc3\xb3rbut._NEWLINE_En els anys seg\xc3\xbcentes destac\xc3\xa0 en els Campionat d'Europa de 1973, on guany\xc3\xa0 cinc medalles, i en el Campionat del M\xc3\xb3n de 1974, on guany\xc3\xa0 sis medalles._NEWLINE_Als Jocs Ol\xc3\xadmpics d'estiu de 1976 realitzats a Mont-real (Canad\xc3\xa0) Tourischeva aconsegu\xc3\xad guanyar una nova medalla d'or en la final per equips, a m\xc3\xa9s de guanyar la medalla de plata en les proves d'exercici de terra i salt sobre cavall, en ambdues ocasions per darrere de la seva compatriota Nel\xc2\xb7li Kim, i la medalla de bronze en la prova individual, per darrere de Nadia Com\xc4\x83neci i Nel\xc2\xb7li Kim. Aix\xc3\xad mateix finalitz\xc3\xa0 quarta en la prova de barra d'equilibris._NEWLINE_En acabar aquests Jocs es retir\xc3\xa0 de la competici\xc3\xb3 activa. Posteriorment va esdevenir entrenadora, destacant entre les seves alumnes la ucra\xc3\xafnesa L\xc3\xadlia Podkop\xc3\xa0ieva."